钦定古今图书集成/明伦汇编/官常典/第128卷 > 《重建四氏学碑记》于慎行
## 钦定古今图书集成/明伦汇编/官常典/第128卷 > 《重建四氏学碑记》于慎行

粤稽曲之有四氏学也。魏黄初二年，诏于庙外为室，
以居孔氏学，旧名“孔氏家学。”宋大中祥符二年，孔公
讳丛者，就庙侧建学。元延祐问入颜、孟子孙名仍旧。
洪武初，始改为“三氏学。”万历十年，当道议改迁，而东
西门各三楹，堂庑，尊经阁、公子号各五楹，教授及学
录斋舍又不下数十楹。门三：南曰泮池，后改于大门
内，即今都运孔公所增修者。万历十六年入曾子后
裔，盖从御史毛公在之请也。易名为“四氏学。”由唐迄
今，以科第起者，代不乏人。迨嘉靖己酉，士子之额愈
增，才愈雄，养愈邃，视畴昔为尤盛。迺试之而辄左，识
者不无沦落之叹。忻逢公以世职而宰曲邑，革弊釐
风，化洽梓里，士民胥跻，春台寿域，熙熙然忘帝力于
何有，毫端莫克罄也。其于文教，尤注意焉。立之程式
而督率之，时其课业而校阅之，即巨而荐扬，细而饩
廪，靡不悉虑图继。缘是青衿辈盖喁喁向风，菁莪乐
育，侔迹周文矣。复采《青鸟家言》，卜地于观礼门之右，
盖祖因庙建学之说，于时工费莫错，公毅然出俸馀
为鸠庀，躬课章程，夙夜匪懈。由是，誉闻于鲁，藩王亦
发内帑以佐之。邑之荐绅士庶，罔不挟资而赴者，以
公之营建为顺人望也。规制虽仍前，而严整壮丽，焕
然一伟观矣。门前为“璧水”，又前为“状元坊。”“璧水”成于
创，而“坊”则唐诸公题名也。是役也，经始于甲寅建寅
之月，功竣于乙卯仲冬之吉；越二稔、戊午之秋，《四可
闻诗》。山谷闻檀象台贞授三孝廉，即联辔天衢。薄海
内外，靡不忻忻击节，以为孔氏荣。忆昔儒庠己酉三
君，亦属公鼎新学宫之后，迄今三荐，复蝉联接武焉。
今兹学落成，应期而兴，曾不少爽名数更若符券，殆
天以是举而彰公作人之化，又以数之合而显其奇
也欤？嗣是而公道开，青云在平地矣；白日探珠，岂待
骊龙睡乎？鸾凤接趐于无艾，将颂鼎建之功于无艾
矣。因忘鄙俚，勒之贞珉以为记

《陋巷志》：《侍郎林图》考颜氏自晋以来，为黄门、中书、门
下侍郎及部侍郎者，前后凡一十三人，故世号“颜侍
郎林”也。在鲁城东北隅，西至陋巷祖庭三里馀，有高
冢数区，前列翁仲，其一称“太常卿文铎”，其一称“户部
尚书衎。”南邻官道，即今族属皆附葬焉。其地周围二
里馀也。

《苏州府志》：“学道书院为吴公言偃立，初在府城东北
隅。宋咸淳五六年间，知府赵顺孙、黄镛相继改建于
武状元坊北晋贤院故址，奏以学道为额。选言氏与
先贤后及民间俊秀教之。别建殿曰燕居堂曰师友
渊源。斋四曰正已、选贤、问礼、知本，以官田赡士。又别
为育材庄，专充言氏子孙费。七年，知府常懋于堂西”
建先贤祠，祀颜、曾、思孟。左次澹台子羽。两庑列周、程
以下诸贤。元初，总统杨琏真伽据为僧，寺田悉夺去。
至元二十九年，山长祖宗震、金德修共买徐季子桥
高氏园第，改刱儒职。刘德刚诉复学田，不果。书院亦
废。明嘉靖二年，知府胡缵宗以景德寺改建书院，门
扁曰“东南邹鲁”，建学孔堂，绘言子像于中，后为讲堂，
堂后为弦歌楼。十八年，巡按赵继本修，至十九年，巡
按舒汀至，始毕工。三十年，改为督粮道署，迁书院于
社学。

《陋巷志》：“弘治元年，驾幸太学，以吏部左侍郎刘宣分
献《颜子》。命礼部主事李云行取六十一代孙翰林院
五经博士颜公𬭎族人二名，颜希恢、颜谧赴京陪祀，
赐纻丝衣一套，冠带。族人各纻丝衣一套，仍赐宴于
礼部。”

正德元年，驾幸太学，以少傅太子太师、吏部尚书华
盖殿大学士刘健分奠《颜子》，命礼部主事张潜行取
翰林院《五经》博士颜公𬭎、族人二名，颜公𬬩、颜公瑶
赴京陪祀；赐纻丝衣一套，冠带族人各纻丝衣一套，
仍赐宴于礼部。

嘉靖元年，驾幸太学，命大理寺评事吕祚行取“六十
二代孙翰林院五经博士颜重德族人二名：颜公𬬩、
颜公真”，赴京陪祀，赐纻丝衣一套、冠带。族人各纻丝
衣一套，仍赐宴于礼部。

《曲阜县志》：“三氏义仓在察院南，嘉靖三年山东巡抚
王尧封为孔、颜、孟子孙赈贷建。”

《陋巷志》：“嘉靖十二年三月，驾幸太学，以太子太保吏
部尚书兼武英殿大学士李时分奠颜子。命行人陈
垲行取六十三代孙翰林院五经博士颜从祖族人
二名，颜朋、颜重宜赴京陪祀，赐纻丝衣一套冠带，族
人各纻丝衣一套，仍赐宴于礼部。”

隆庆元年，驾幸太学，以少师兼太子太师吏部尚书
建极殿大学士徐阶分奠《颜子》。命礼部主事刘继文
行取六十三代孙翰林院五经博士颜肇先及族人
二名颜重卿、颜从麟赴京陪祀。赐青织金云鹭胸背
纻丝衣一套，冠带族人各纻丝衣一套。仍赐宴于礼
部。

万历四年，驾幸太学，以少师兼太子太师吏部尚书
中极殿大学士张居正分奠《颜子》。命礼部主事张程
行取六十四代孙翰林院五经博士颜嗣慎及族人
二名颜弘绅、颜弘干赴京陪祀。赐青织金云鹭胸背
纻丝衣一套，冠带族人各纻丝衣一套。仍赐宴于礼
部。

天启五年，驾幸太学，以少保兼太子太傅、吏部尚书、
建极殿大学士魏广微分奠《颜子》。命中书舍人杨中
极行取六十七代孙世袭翰林院五经博士颜光鲁
族人二名：颜引禧、颜引学，赴京陪祀。赐冠带、胸背云
鹭六云段衣一袭，青罗祭服一套，族人各纻丝衣一
套。仍赐宴于礼部。

《曲阜县志》：“四氏学田四十五顷，系原额设，征银五十
两，供该学师生之用。”

《老学庵笔记》：“张芸叟过魏文贞公旧庄居者，犹魏氏
也。为赋诗云：‘破屋居人少，柴门青草长。儿童不识字，
耕稼郑公庄’。”此犹未失为农。神宗夜读《宋璟传》，贤其
人，诏访其后，得于河朔。有裔孙曰宋立，遗像谱牒告
身皆在。然宋立者，己投军矣，欲与一武官，而其人不
愿，乃赐田十顷，免徭役。杂赋云：“其微又过于魏氏。言
之可为流涕。”

“燕翼贻谋”，录前代名贤之后，累圣褒表最显著有四
人：一曰狄梁公仁杰，二曰张曲江公九龄，三曰段太
尉秀实，四曰郭汾阳王子仪。真宗景德三年正月丙
戌，张公九世孙元吉诣阙献明皇墨迹并张公写真
告身，诏以为韶州文学。大中祥符四年八月丙辰，以
段公孙亮为三班借职。仁宗天圣六年七月，张公九
“世孙锡又以公告身并明皇批答来献，补试国子四
门助教。”庆历三年三月壬辰，诏“以狄公孙华州明经
狄国宾为本州助教。四年正月丙戌，以郭公裔孙元
亨为永兴军助教。元丰五年四月，复以段公八世孙文酉为国子助教，复其家。国家非靳一命于先贤也。
谨惜名器，虽贤者犹尔，况亵用之乎。